text: Maler: Det har været slemt med sort arbejde 
  11 november 2015 kl. 17.19
  Malermester fra Varde er blevet spurgt mange gange om hun kunne lave arbejdet sort. Men det sker ikke ret tit mere. 
  Malermester Marlene Sørensen er i fuld gang med at male, mens malersvend Heidi Mortensen sætter tapet op. Det er helt almindeligt "hvidt" arbejde og hverken "orange" eller "sort".
  - Jeg er da blevet spurgt mange om jeg ikke kunne gøre mit arbejde sort. Førhen. Nu sker det næsten aldrig mere, siger hun til TV SYD. 
  Hun tror, at det er ordningen med håndværkerfradrag, der har gjort udslaget. Så hun beklager, at regeringen nu forringer ordningen betydeligt. 
  Marlene Sørensen, der har haft eget malerfirma i ni år, undrer sig over tallene fra Rockwool-fonden, der siger, at Varde er særlig slem, når det handler om sort arbejde.
  - Min bedre halvdel, som er udlært i København, grinte, da jeg fortalte om den dårlige nyhed for Varde. Han sagde, at de ikke var spor bedre på Nørrebro, fortæller hun.
  Hun er dog ikke i tvivl om, at folk udmærket kender forskel på vennetjenester og sort arbejde.
  - Er der penge på bordet er det jo sort arbejde. Så dumme er vetjyder nu heller ikke, siger hun med et blink i øjet.
  Hun er irriteret over, at andre håndværkere kan finde på at lave sort arbejde og dermed snyder skattevæsenet - og dermed os alle.
  